Щэбэтыкъуэ Натбий БетIал и къуэр
Къэбэрдей-Балъкъэр Республикэм и щэнхабзэм хэщIыныгъэшхуэ игъуэ-тащ. Дунейм ехыжащ Къэрал музыкэ театрым и художественнэ унафэщI икIи дирижёр нэхъыщхьэ, Урысей Федерацэм щIыхь зиIэ и артист Щэбэтыкъуэ Натбий БетIал и къуэр.
Щэбэтыкъуэ Натбий Собиновым и цIэр зэрихьэу Саратов дэт консерваторэр 1968 гъэм къиухащ. АдэкIэ ар Ульяновскэ къэрал филармонием щылэжьащ. Римский-Корсаковым и цIэр зэрихьэу Ленинград дэт консерваторэм абы зыщигъэсащ симфоние оркестрым и дирижёру икIи 1982 гъэм щыщIэдзауэ Ульяновскэ къэрал симфоние оркестрым и дирижёру лэжьащ.
1987 гъэм щыщIэдзауэ ар Къэбэрдей-Балъкъэр къэрал симфоние оркестрым и дирижёрщ. 1992 гъэм Къэрал музыкэ театрым и дирижёр нэхъыщ-хьэу ягъэуващ. Нэхъ иужькIэ Щэбэтыкъуэ Натбий театрым и художественнэ унафэщI хъуащ. Абы и гъащIэр Iуэхум тэмэму бгъэдэтынымрэ зыщалъхуа республикэм хуэлэжьэнымкIэ щапхъэщ. Щэбэтыкъуэ Натбий театрым щигъэуващ Чайковский П. и «Евгений Онегин», Верди Дж. и «Риголетто, Леонкавалло и «Паяцы», «Верди Дж. и «Травиата», Рахманинов С. и «Алеко», Балэ М., Къардэн Хь. сымэ я «Мадинэ», Чайковский П. и «Иоланта» оперэхэр, Штраус И. и опереттэ хьэлэмэтхэр, балет спектакль зыбжанэ.
Щэбэтыкъуэ Натбий и гъащIэр хуигъэпсащ цIыхухэм яхуэлэжьэным. 1986 гъэм абы «Урысей Федерацэм щIыхь зиIэ и артист» цIэ лъапIэр къыфIащащ. Акъылрэ творческэ зэфIэкIрэ зэрыбгъэдэлъым къыхэкIыу ар ди щэнхабзэм и лэжьакIуэ нэхъ цIэрыIуэхэм ящыщ хъуащ.
ЦIыху хьэлэмэтыр икIи гуапэр, зэфIэкIышхуэ зыбгъэдэлъар, нэхъыщIэхэм я ущиякIуэу щытар Къэбэрдей-Балъкъэрым исхэм зэи ящыгъупщэнкъым.
